
INTRODUCIÓN 

Preâmbulo necesario 

Quizabes necesario, mais non tanto como cha¬ 
mar a atención sobre os contidos que a seguir as 
leitoras - os leitores van ter a ocasión de cohe- 
ceren e a oportunidade de repararen neles. 
Realidade que non se nomea, realidade que non 
existe ou existe invisibilizada. Por iso, resulta 
fundamental realizar propostas para mudar e 
para evitar o sexismo no uso lingüístico, porque 
este é revelador non de perversidades intrínse¬ 
cas (o papel terma do que lie pohen, di o refrán 
de noso; mutatis mutandis, a lingua "carga 1 ' co 
fardel que lie impohan...), senón de determina- 
cións provenientes da ideoloxía dominante, dun 
funcionamento social dado, duns intereses eco¬ 
nómicos particulares e, digámolo xa, da pervi- 
vencia non inocente dunha visión androcéntrica 
e masculinista que non só é atavismo senón ele¬ 
mento funcional ao mantemento dun statu quo 
en que as mulleres deben seguir sendo discrimi¬ 
nadas a fin de o sistema rodar en condicións 
favorábeis para el proprio. 

A lingua, obviamente, non é a culpábel. As for¬ 
mas dunha lingua son de por si acríticas; non así 
as súas funcións (1). Claro está que son estes 

valores funcionais, a semântica, en definiti¬ 
va, os que poden ser manipulados pola auto¬ 
ridade (in)competente, sempre a beneficio 
dunha visión social dada, non inócua, e da 
formatación dun pensamento, unha mentali¬ 
dade e unha percepción do papel dos xéneros 
e mais da División Sexual do Traballo que 
convén, como dixemos, ao funcionamento 
dese sistema. Sistema capitalista, discrimi¬ 
nante e segregador per se, que non subsisti¬ 
ría se as barreiras que el proprio crea fosen 
radicalmente abolidas. A autoridade (incom¬ 
petente é política, por suposto, e é académi¬ 
ca, como reflexo e extensión daquela. Non 
precisamos busca exhaustiva en dicionários. 
Só unha ollada-rastrexo superficial xa nos 
pon no camiho de detectarmos graves confu- 
sións entre denotacións e connotacións, par¬ 
ticularmente graves no asunto que nos ocu¬ 
pa: a naturalidade con que se dan por obxec- 
tivas definicións que son resultado mesma¬ 
mente dunha discriminación sexista que non 
se discute. No seu dia, por exemplo, pude¬ 
mos ler, nun dicionário galego previsto para 
pequenos de 7 a 10 anos, a seguinte defini- 
ción de "home": "animal que pensa e fala"; 
"muller": "femia do home". A ilustración 
acompahante tamén non tina prezo: home 


vestido, muller espida. A contravención das 
mínimas regras non xa históricas senón simples¬ 
mente biolóxicas é clamorosa. ,/Qué tal unha 
definición nestes termos: "Muller: animal que 
pensa, fala e pode parir e aleitar”; "Home: 
macho da muller"? Desde logo, non seria máis 
chamativa nen menos exacta. 

En resumo: a lingua "imprégnase" de todas as 
adherencias ideolóxico-morais que se lie impo- 
hen. A súa plasticidade, a súa flexibilidade fun¬ 
cional, permítenos introducir mudanzas que des- 
monten, nunha dirección igualitarista e anti- 
segregacionista, todos aqueles significantes que 
se corresponden a significados connotados, sig¬ 
nificados dos que se vai desvendar mesmamente 
a súa orixe, a súa etioloxía e a súa teleoloxía. 
Nesta operación, vaise producir, por suposto, 
unha resemantización, similar, en certos aspec¬ 
tos, á que practica con toda a lexitimidade a 
literatura, mais, aqui, con intención de naturali¬ 
zar social e publica-mente unha outra realidade, 
un outro modelo de comunicación e de inteli- 
xencia colectiva. Como ben ensinou Saussure, o 
vínculo que une o significante ao significado é 
arbitrário, arbitrário por inmotivado, non porque 
dependa da caprichosa escolla do falante (2). De 
aí a súa mutabilidade, non por vontade indivi¬ 

dual, unilateral, senón por desvendaxe do 
preconceito, da discriminación, e por natura- 
lización social dun(s) outro(s) significante(s) 
acorde(s) cun pensamento e unha práctica 
social que revelaron ás mulleres e se rebela- 
ron contra a súa exclusión, contra a súa invi¬ 
sibilidade, contra a súa permanente secun- 
darización, animalización ou cousificación. 

Rematemos cun outro exemplo que todo o 
mundo pode advertir. ^Cantas veces non 
teremos lido, estudado ou repetido que a 
Revolución Francesa consagra o sufraxio uni¬ 
versal, que en Espana non se implanta até 
moitos anos máis tarde ou as vicisitudes por 
que atravesou a súa consecución? Un peque¬ 
no detalle: ao sintagma "sufraxio universal" 
fáltalle, clamorosamente, un adxectivo: 
"masculino". Daquela, a súa significación his¬ 
tórica real seria veraz e saberíamos todos de 
que estamos a falar: da concesión do direito 
de voto aos varóns maiores de vinte e un ou 
dezaoito anos, non ás mulleres do mesmo 
tempo e sociedade, cuxa loita xa de vello foi 
ben penalizada e grazas á cal perderon a 
cabeza na guillotina Olympe de Gouges ou 
Madame Rolland. 

A inclusión da muller no universo humano 
Porque é xustamente a falsa ecuadón humano = 
masculino / masculino = universal a que subxaz 
en todas as manifestacións lingüísticas sexistas e 
a que dotou de falsa naturalidade, mais ferreha- 
mente asentada no uso lingüístico, a discrimina- 
ción. O adxectivo "público" non ten a culpa, evi¬ 
dentemente, de que asociado a "home" significa- 
se prestixio, status, poder, capacidade de inter- 
vención..., e asociado a "muller" se fixese equi¬ 
valer a "prostituta", isto é, o único espazo, a úni¬ 
ca marxe de trato público permitido a unha 
muller, xustamente a dependente da demanda e 
do mercado masculino. Un dos grandes (e ainda 
non ben ponderados) méritos da nosa compatrio¬ 
ta Rosalía de Castro radica xustamente en rese- 
mantizar o universo mundo e o universo humano 
nel, rompendo estereótipos, reasignando o rol e 
o valor das mulleres, fincando o bisturi en toda 
a carga, innominada, de segregacións, dupla ou 
tripla xornada laborai, sentimentalidade preteri¬ 
da ou ofendida... e tantos e tantos outros aspec¬ 
tos invisibeis que ela se preocupou por facer 
emerxer e por corporeizar literariamente e, polo 
tanto, publicamente (3). Se este aspecto, fulcral, 
da nosa autora se tivese considerado adecuadamente, 
teríamos servida en bandexa de prata a posibilidade e 
a certeza dun cambio lingüístico que fixese xustiza a 

unha realidade económica, sociolóxica e psicolóxi- 
ca onde, mesmamente, as mulleres galegas brilla- 
ron non pola súa ausência senón pola carga abusi¬ 
va do traballo produtor e reprodutor, por seren, en 
termos masivos, sostén da casa e da facenda, víti¬ 
mas da ausência masculina, responsábeis de tantas 
familias monoparentais, buscadoras de recursos e 
solucionadoras de problemas de toda índole. 

Que un tal exercício de visibilización conleve 
connotación apoloxética non ten nada de 
estraho. É o lóxico en todos os procesos his¬ 
tóricos de emancipación, que comezan por 
verbalizaren, por nomearen, o interesada- 
mente oculto e minusvalorado, como instru¬ 
mento verbal e ideolóxico de dominación que o 
novo paradigma quer denunciar e substituir. 

É claramente diglósica a posición das mulleres 
na sociedade, por utilizarmos a lúcida expresión 
de Ninyoles (4), cando se refere á esaxerada 
diferenciación que separa a concepción e a ads- 
crición funcional de mulleres e homes nas nosas 
sociedades. Engadiríamos que non calibramos 
ainda até que ponto o machismo, como secre- 
ción e como excipiente da ideoloxía sexista, 
segue a ser un principio reitor, un principio 
organizador do funcionamento social, e non 


por rotina ou simples dificuldade de aggiornamen- 
to de actitudes e condutas, senón, insistimos, por 
necesidade consubstanciai ao modelo de explota- 
ción inherente ao capitalismo, un sistema que tan 
bon proveito tirou do patriarcado e das máis rese- 
sas fórmulas do tradicionalismo misóxino. Non está 
en absoluto caducada a sentenza de Séneca cando 
estabelecia que ainda que un e outro sexo conco- 
rran paralelamente á vida social, un naceu para 
mandar e outro para obedecer... Reflictan sobre o 
asunto os amigos das compensacións consoladoras, 
os partidários das idealizacións, e digan, se se per- 
mitiren un exercido de sinceridade, se aceitarían 
de bon grado a inversión da sentenza senequista, ou 
ben até que ponto estarían (e están) dispostos a 
sobrelevaren un verdadeiro cambio social merecen- 
te de tal nome, onde, por tanto, non houbese só 
igualdade declarativa ou teórica senón exercido da 
mesma. Talmente a conversión da excepción en 
norma ou ben a ruptura dunha norma non escrita, 
en virtude da cal é tan dificil conceber a inversión 
de roles e a súa naturalidade social. 

A cuestión gramatical 

Vaiamos agora ao núcleo da cuestión, á modifi- 
cabilidade do significante. E... coa gramática 
topamos... Vexamos de esquematizar as varias 
posibilidades ao noso dispor: 

I a . Seguirmos a utilizar o xenérico masculino, 
con valor integrador dun feminino implícito. 
2 a . Feminizar gramaticalmente ao máximo, a 
través dos morfemas correspondentes, os sig- 
nificantes de forma gramatical masculina. 

3 a . Adoptarmos, como marcas distintivas de 
xénero, todas aquelas que gramaticalmente 
conten con dualidade morfemática e deixar¬ 
mos intactos aqueles significantes que non o 
precisaren, por non teren marca morfemáti¬ 
ca masculina explícita. 

Máis unha vez, comprobamos como a cues¬ 
tión non é gramatical, ou non o é en exclusi¬ 
va. Explicámonos. As protestas dos partidá¬ 
rios da primeira opción sinalada, que mesmo 
abominan do (ab)uso de barras (as/os; os/as, 
cos substantivos ou adxectivos corresponden¬ 
tes) ou critican o entrambilicado e / ou caco- 
fónico dunha repetición constante dos mes¬ 
mos lexemas, en feminino e en masculino, 
terían máis credibilidade se, con anteriorida¬ 
de a esta moda politicamente correcta, se 
tivesen pronunciado sobre a natural e auto¬ 
mática exclusión do suxeito feminino no 
xenérico masculino ou ben sobre a naturali¬ 
dade con que se feminizaban gramaticalmen¬ 
te nomes de oficios que o estaban sociolóxi- 

ca e economicamente. A ninguén dos puristas 
ouvimos protestar porque se falase das gober- 
nantas dos hotéis (cando, teoricamente, valería 
perfeitamente "as gobernantes"), das dependen- 
tas que solicita un anuncio, das asistentas ou 
mandadeiras, das xastras, das empregadas de 
fogar, das cuidadoras de nenos ou de vellos, das 
secretarias, das "canguros", das au pair... Como 
tamén non resultaba chamativo falarmos de 
mestras ou pedagogas, mesmamente por seren 
profisións feminizadas ou con notábel presenza 
feminina, en inicio como extensión dun labor 
educativo que se consideraba particularmente 
apto (prolongación ou substitución da materni¬ 
dade) para as mulleres. Quer dicer: é unha 
esmagadora realidade socioeconómica a que dá 
naturalidade gramatical ao que se considera 
natural e acoplado sen discusión ao xénero femi¬ 
nino. Tamén non se discutia que "gobemadora" 
non fose o cargo público, senón a esposa do 
gobernador; "alcaldesa”, a muller do alcaide ou 
que a "regenta" (que dá titulo a unha das mello- 
res novelas espaholas do XIX, La Regenta, de 
Clarín) fose a muller do "regente" ou "corregido- 
ra" a muller do "corregidor”... 

Como tampouco chama maiormente a atención 
que se "masculinice" o sufixo -ista, para facer 

dun modista modisto, contravindo agramati- 
calmente o significado do morfema, que 
vale, ainda que remata na vogal -a, para 
feminino ou para masculino e cando non se 
admitiría que falásemos de "xornalistos", 
"ebanistos" ou "chapistos"... Mais, oh casualida¬ 
de !, visto que o da agulla foi un oficio tradicional¬ 
mente feminino, cando ascende aos altos cumes 
do mercado e do prestixio, masculinízase e precí- 
sase indicalo claramente, mesmo contravindo a 
regra gramatical, para identificar claramente o 
xénero superior do desehador ou dono da multina¬ 
cional correspondente. Igualmente, non chama 
maiormente a atención que os insultos vários con 
que se pode obsequiar a alguén sexan moito máis 
contundentes se enunciados en feminino: "mona", 
"burra" (dirixidos, por exemplo, a un árbitro de 
futebol) ou todos os relacionados coa proxenitora 
do interfecto, nova mostra de machismo total¬ 
mente familiar no uso social, como expresións do 
tipo "poher a parir" ou "vaciar" (por "criticar dura¬ 
mente" ou extirpar certos órgãos sen os cais se con¬ 
sidera que a muller [tota mulier in utero] deixa de 
ser tal!). 

A segunda opción apontada tenciona feminizar 
ao máximo e, mesmo, xeneralizar con valor uni¬ 
versal a forma feminina. De aí aparecen formas 

como "membras", "xóvenas", "elementas" ou 
"individuas"... Coido que de novo topamos con 
agramaticalidade, porque na língua de noso non 
hai o menor inconveniente para marcarmos, a 
través dos determinantes de xénero correspon¬ 
dentes, o sexo que interese: ”as membros"; "as 
mulleres a título individual", "os elementos 
femininos", "os seres humanos (ou as persoas) 
de sexo feminino", etc. De por parte, observa¬ 
mos nesta tendencia unha certa consideración 
fetichista da lingua, como se ela, por si só, 
pudese reparar o que está desaxustado e aber¬ 
tamente disimétrico na realidade social. Máis 
unha vez, recordaremos que o significante, en 
por si, non pode curar as eivas ou deficiências 
do significado. Aliás, en moitos contextos inte- 
resará mesmamente non feminizar, por ignorar¬ 
mos o sexo do aludido ou referenciado. "^Quen 
foi o "cabrón" que me raiou o auto?"; "^quen foi 
o estúpido que dixo semellante cousa?"... 
Nestes, como en tantos exemplos máis, non vai 
interesar negativizar previa, aprioristicamente, 
o suxeito feminino, mesmamente porque se 
ignora de quen se trata... 

Defendemos claramente a terceira opción 
apontada. Na dualidade morfemática -o / -a, 
practicarémola en todos os casos, así como 

naqueles casos doutros sufixos que indiquen cla¬ 
ramente masculinidade: médica, maxistrada, 
advogada, mineira, labrega, mariscadora, xar- 
dineira, fotógrafa, aparelladora, topógrafa, 
enxeneira... e tantos outros. 

Non seria preciso en profisións como fiscal, xuíz ou 
albanel porque o artigo (o/a) e os adxacentes 
poden marcar perfeitamente o feminino ou o mas¬ 
culino.O sufixo -nte é bixenérico: "ela está presen¬ 
te", "ela é prudente", a ou o "comparecente", a ou 
o "interpelante"... Se se popularizou presidenta 
(cando, en teoria, como practica o português 
actual, valeria a presidente) é, de novo, porque 
interesa marcar a tendencia a facer natural o que 
até hai ben pouco era inexistente ou absolutamen¬ 
te excepcional. 

Conclusión 

En resumo: ;'n medio, virtus. E non por eclecti- 
cismo, senón por realismo. A lingua marcou e 
segue a marcar as realidades que nós, as súas e 
os seus utentes e proprietarias-os, precisamos e 
desexamos. Nada hai, pois, de estrano en que 
toda a formidábel carga de novidade que supón 
o pensamento e a praxe feminista induzan a 
necesaria renovación lingüística. Na intelixencia 
de que ela, esta renovación, por si soa, non vai 

conseguir o cambio social a que aspiramos. 
Que haxa igualdade salarial varóns / mulleres, 
igualdade de oportunidades no ascenso profisio- 
nal ou corresponsabilidade masculina na execu- 
ción das tarefas doméstico-familiares... non vai 
depender (só) da feminización gramatical, 
senón dunha mudanza profunda nas relacións 
sociais, no mundo do traballo, na valorización 
do idem feminino, na non confusión de traballo 
e emprego... e millenta factores máis. A lingua 
axuda, por suposto, xa que, como se dixo supra , 
nomea e visibiliza realidades, primeiro paso 
para calquer tomada de conciencia e calquer 
reforma ou contestación posíbel. Cando a masa 
masculina politizada asumir como un proble¬ 
ma de flagrante inxustiza, como un caso de 
endorracismo, toda a lousa de discrimina- 
cións sofridas polas mulleres, daquela falare¬ 
mos con propriedade de cambio real e non só 
de cambio nominal. Mais, desde logo, por 
algo se empeza...: in principio, verbum. Pola 
palabra se comeza. E este útil opúsculo que, 
leitora-leitor, tes nas mans, usa da palabra e 
da súa modificabilidade, para ben noso, da 
nosa mente e da nosa conduta. Parabéns! 

MARÍA PILAR GARCÍA NEGRO 
GALIZA (A Coruha), Xaneiro de 2007. 

RECOMENDACIÓNS PARA O USO DUNHA LIN- 
GUAXE NON SEXISTA NO ENSINO 

Pode a língua ser sexista? 

A língua non é sexista, pero si o pode ser o 
uso que dela facemos. A língua é o medio a 
través do cal nos comunicamos, polo tanto 
reflicte o pensamento colectivo, e con el 
estamos a transmitir unha grande parte da 
forma de pensar, sentir e actuar de cada 
sociedade. A través da linguaxe estamos asu- 
mindo papeis de xeito consciente e incons¬ 
ciente, conformando estereótipos sexistas. O 
uso sexista e androcéntrico da língua é o 
reflexo dunha cultura sexista e androcén- 
trica na que se valoran as capacidades e 
funcións atribuídas aos homes, pero non se 
recohece o valor social das capacidades e 
funcións que se atribúen ás mulleres. Nun 
mundo en cambio, onde a muller se está a 
introducir en novos âmbitos, sobre todo no 
laborai, hai unha especie de resistência 
lingüística a recohecer o grande número 
de actividades desenvolvidas polas mulle¬ 
res, e segue a presentarse -a través dun 
uso lingüístico máis que consolidado- unha 
imaxe desvalorizada e subordinada das 
mulleres con respecto aos homes. 

En que consiste a linguaxe sexista? 

A miúdo facemos un uso sexista da linguaxe da 
maneira máis natural, sen ser conscientes, a tra¬ 
vés de formas incorrectas da linguaxe ou da 
escolla de palabras ou estruturas discriminató¬ 
rias, ainda que gramaticalmente correctas. 
Nomeamos en masculino determinadas profe- 
sións, ocultando que tamén hai mulleres que as 
exercen ou que poden optar a exercelas (médi¬ 
co, avogado...); dirixímonos en masculino a un 
público que potencialmente pode ser dos dous 
sexos; nomeamos en feminino profesións que 
tradicionalmente exerceron as mulleres, como se 
non for posíbel que as exerzan os homes (enfer¬ 
meira, limpadora...); nas comparacións ou mesmo 
insultos, utilizamos termos femininos con connota- 
cións negativas (é un galina, manca...); En fin, a 
linguaxe sexista exclúe as mulleres, dificulta a súa 
identificación ou asóciaas a valoracións negativas. 
Este uso da linguaxe é discriminatório e parcial, e 
impón barreiras arbitrarias e inxustas ao desenvol- 
vemento persoal e colectivo. 

Por que e importante que nos centros de ensi¬ 
no non usemos una linguaxe sexista? 

Se nalgún lugar debemos de ter especial coidado 
con este tema é nos centros de ensino. Neles 
usamos a lingua non só como forma de comuni- 

cación; traballamos sobre ela, estudándoa e 
tratando da súa corrección. En ambos os 
casos transmitimos tamén valores sociais, 
tanto cando nos diriximos ao alumnado como 
cando utilizamos exemplos ou propomos 
exercicios ou traballos onde aparecen homes 
e mulleres con capacidades e funcións deter¬ 
minadas. Se pohemos exemplos onde as 
mulleres exerzan de electricistas, camionei- 
ras..., e os homes de coidadores, limpadores..., 
estamos tamén posibilitando que tanto mulleres 
como homes poidan verse reflectidos en novos 
âmbitos dun xeito máis natural. 

Que posibilidades temos para non utiliza 
unha linguaxe non sexita? 

Hai unha nova realidade que debe ser nome¬ 
ada e a lingua debe modificarse e adaptarse. 
Non é nada novo, é algo que ocorre constan¬ 
temente; eis os constantes câmbios nos dic- 
cionarios. E ninguén se estrana tampouco de 
que determinadas profesións tradicionalmen¬ 
te femininas sexan de repente nomeadas en 
masculino (Pilar Garcia Negro pon un bo 
exemplo na introdución: modisto; e dentista 
no ten por que ser unha muller). No camiho 
cara á igualdade de mulleres e homes, a lingua¬ 
xe desempeha un importante papel, e podemos 

nomear a mulleres e homes sen ocultar a nin- 
guén e sen alterar gravemente as estruturas do 
idioma. Se somos capaces de facer un uso da 
linguaxe adecuado, lograremos representar o 
xénero das persoas sen discriminacións e repre- 
sentacións positivas nin negativas. En definiti¬ 
va, trocando dos nosos costumes un uso discri¬ 
minatório da linguaxe, cambiaremos a nosa 
concepción da realidade. E non debemos esque¬ 
cer outra linguaxe: a visual. 

Debemos tentar non discriminar a través da lin¬ 
guaxe á hora de nomearmos ou escribirmos: 

- Cargos e postos 

- Títulos 

- Profesións 

- Categorias 

- Na documentación: Apontamentos, fichas, 
circulares... 

- Nas publicacións: libros, artigos, dípticos, 
trípticos, cartaces... 

- Na redacción de problemas ou traballos 

As posibilidades que nos ofrece a lingua son 
varias: 

a) O desdobramento, ou uso de todas as 
marcas posíbeis de xénero. 

A gramática posibilítanos en moitos casos usar mar¬ 
cas distintivas de xénero. No caso de que os nomes 
que utilicemos tenan os dous xéneros gramaticais, 
deberemos facer alusión a ambos, tendo coidado 
de como os empregamos, xa que ás veces o desdo¬ 
bramento supón reiteración, coa consecuente 
recarga tanto na fala como na escrita. 

Polo xeral, o masculino aparece precedendo o femi¬ 
nino. Como recomendación xeral, alteraremos este 
costume adiantando a mención á muller; así esta¬ 
remos a contribuir a modificar os estereótipos tra¬ 
dicionais construídos a partir de relacións de des¬ 
igualdade entre os colectivos masculino e feminino. 
Non obstante, poderemos xogar co feminino e o 
masculino en cada ocasión, de xeito que non colo¬ 
quemos sempre un xénero antes ca o outro, evitan¬ 
do así a xerarquización. 

É recomendábel: 

- As e os avogados colaboradores... 

- As directoras e directores convocados... 

- As mulleres e homes poderán subscribirse a... 

Non é recomendábel: 

- Os avogados e avogadas colaboradores e cola¬ 
boradoras... 

- Os directores e directoras convocados e convo¬ 
cadas. .. 

- Os homes e muUeres poderán subscribirse a... 

Actualmente hai unha tendencia a marcar con morfe¬ 
mas de xénero masculino e feminino nomes que, en 
principio, valerían para os dous xéneros; só seria nece- 
sario anteponerlles os determinantes masculinos ou 
femininos. Algúns xa están totalmente asumidos coas 
dúas marcas de xénero, mentres que outros considé- 
ranse válidos para os dous. O tempo diranos cal é a 
mellor solución: 

- fiscal; o / a fiscal; a fiscala 

- o xuíz; a xuíza 

- o contrincante; a contrincante 

- albanel; o / a albanel; a albanela (?) 

- o mestre; a mestra 

- a estudante; o estudante 

- a representate; o representante 

- o membro; a membro 

b) O uso de substantivos abstractos ou colectivos. 

O emprego do masculino para se referir á cidadania 
e á poboación no seu conxunto está a producir unha 
invisibilización dunha das dúas metades que a for- 
man. Ademais, leva a confusión, xa que non se acla¬ 
ra se nos estamos a referir á sociedade (composta 
por mulleres e homes) ou a un colectivo específico 
formado só por homes. Unha solución frecuente é a 
de utilizar substantivos abstractos ou colectivos 


recomendacións para o uso dunha linguaxe non sexista no ensino 


para evitar este problema. Consideramos que 
non sempre é unha solución correcta, pois en 
non poucos casos cambiamos o sentido do 
discurso. Non é o mesmo, por exemplo, a 
cidadania que as cidadás e os cidadáns; a 
mocidade que as mozas e os mozos. Noutros 
casos, sobre todo cos colectivos, non parece 
que se force demasiado a semântica: o pro- 
fesorado apoiou maioritariamente o cambio; 
ainda que non sempre: o alumnado que votou 
nestas eleccións... 

Recomendamos, polo tanto, prudência á hora 
de utilizar abstractos e colectivos como 
xenéricos para evitar o emprego do masculi¬ 
no como termo non marcado ou xenérico. 

c) Outros recursos do idioma 

Ás veces podemos substituir unha palabra por 
outra ou por unha perífrase ou expresión dis¬ 
tinta, evitando así o desdobramento xenérico: 

É recomendábel: 

- A representación estudantil 

- O persoal técnico 

- O rendemento do ser humano 

- Quen teha 

- Quen presente a solicitude 

- Titular da conta 

- A persoa interesada deberá... 

Non é recomendábel: 

- Os delegados de estudantes 

- Os técnicos 

- O rendemento do home 

- Aqueles que tenan ... 

- O solicitante 

- O titular da conta 

- O interesado deberá... 

d) Barras e arroba 

Empregaremos a barra cando non atopemos ningunha 
outra posibilidade para que non fique oculta a muller. 
As barras son axeitadas nos documentos onde non se 
conece a persoa que vai facer un trâmite: en formulá¬ 
rios, fichas, solicitudes, contratos, nóminas, sinaturas, 
cartas, táboas... Compre, porén, evitar o uso da arro¬ 
ba (@), xa que no plano oral é impronunciábel e non é 
un signo lingüístico. 

Exemplos: 

- A/o interesada/o 

- A/o demandante 

- A/o demandada/o 

- Licenciada/o 

- Propietaria/o 

- Director/a 

- Xefa/e 


CIG Ensino 2007 










- O/A traballador/a 

- Don/Dona 

Cando debemos ter especial coidado para non 
utilizar unha linguaxe non sexista? 

Nomeando cargos e profesións 

Nos últimos anos houbo algúns câmbios nos libros 
de texto en canto á aparición da muller en con¬ 
textos e profesións que tradicionalmente se aso- 
ciaban a homes. E ao revés: homes en contextos 
e profesións que tradicionalmente se considera- 
ban de mulleres. Ainda así, podemos ollar criti¬ 
camente os textos e as imaxes que empregamos 
no ensino e darémonos conta de que queda moi- 
to camino para lograr transmitir que mulleres e 
homes tehen, en xeral, as mesmas capacidades 
e deben, por tanto, ter as mesmas posibilidades. 
Haberá que deixar de falar de médicos e enfer¬ 
meiras. As categorias, os cargos e as titulacións 
deberán aparecer en feminino e masculino, ten¬ 
do en conta a persoa que os posúa, independen¬ 
temente de que esta sexa un home ou unha 
muller, e haberá que propor exemplos que rom- 
pan cos esquemas tradicionais. Nomear en mas¬ 
culino a unha muller, invisibilizaa e leva consigo 
ambigüidade e discriminación. 


termos relacionados coas actitudes sexistas 


Achegamos un listado de profesións e cate¬ 
gorias profesionais e as recomendacións para 
o seu uso: 


É recomendábel 

- Almaceneira/o 

- Animador/a sociocultural 

- Asegurador/a 

- Auxiliar administrativa/o 

- Azafato/a, auxiliar de vo 

- Bombeira/o 

- Caixeiro/a 

- Camareira/o 

- Camioneiro/a 

- Capataz/a 

- Cartógrafa/o 

- Catador/a 

- Chacineira/o 

- Cobrador/a 

- Cocineira/o 

- Comprador/a 

- Condutor/a 

- Corredor/a 

- Costureira/o 

- Director/a 

- Empacador/a 

- Empregado/a do fogar 

- Encargada/o 

- Engraxador/a 

- Enxeneiros/as técnicos/as 


non é recomnedábel 

Almaceneiro 

Animador sociocultural 

Asegurador 

Auxiliar administrativo 

Azafata 

Bombeiro 

Persoal de 

caixa/caixeiro 

Camareiro 

Camioneiro 

Capataz 

Catógrafo 

Catador 

Chacineiro 

Cobrador 

Cocineira 

Comprador 

Condutor 

Corredor 

Costureira 

Director 

Empacador 

Empregada do fogar 

Encargado 

Engraxador 

Enxeneiros técnicos 

- Escultor/a 

- Facultativo/a 

- Fontaneira/o 

- Licenciados/as 

- Limpador/a 

- Mecánica/o 

- Montador/a 

- Mozo/a especialista 

- Operador/a 

- Orientador/a 

- Peoa/peón especializada/o 
"Perito/a ou Enxeneiro/a 
técnico/a 

- Porteira/o 

- Repartidor/ a 

- Socióloga/o 

- Subalterno/a ou 
Persoal Subalterno 
-Técnica/o contábel 


Escultor 

Facultativo 

Fontaneiro 

Licenciados 

Limpadora 

Mecânico 

Montador 

Mozo especialista 

Operador 

Orientador 

Peón especializado 

Perito/Enxeneiro 

técnico 

Porteiro 

Repartidor 

Sociólogo 

Subalterno 
Técnico contábel 


Nas formas de tratamento 

Nos documentos de carácter administrativo 
(solicitudes, inscricións ou fichas) é frecuente a 
aparición do masculino precedendo o feminino. 
Deberemos alterar este costume, xa que non 
sabemos se a persoa que fai o trâmite é home ou 
muller, de xeito que contribuímos a modificar 
estereótipos e relacións de desigualdade. 

Recomendamos o emprego dos dous xéneros 
(feminino e masculino), evitando así o uso das 

barras, ou ben formas que poidan presupor 
calquera dos dous sexos. 

É recomendábel: 

- Nome e apelidos 

- Data de nacemento 

- Con empadroamento en 

- N° documento de identidade 

- Sinatura 

- Nai, pai ou representante legal 

Non é recomendábel: 

- Don 

- Nacido en 

- Empadroado en 

- Provisto de documento de identidade 

- O solicitante 

- Pai ou titor 


TERMOS RELACIONADOS COAS ACTITUDES 
SEXISTAS 


ANDROCENTRISMO. Enfoque ou visión, desde o 
punto de vista teórico e do cohecemento, na que 
os homes son o centro e a medida do mundo e 
das cousas, ocultando e facendo invisíbel todo o 
demais, entre outras cousas, as achegas e con¬ 
tributos das mulleres á sociedade. Una visión 
androcéntrica presupón que a experiencia mas¬ 
culina seria a universal, a principal, a referencia 
ou representación da humanidade, obviando a 
experiencia feminina. 

ACCIÓN POSITIVA. Estratexias dirixidas a un gru¬ 
po social determinado destinadas a estabelecer 
a igualdade de oportunidades por medio de 
medidas que permitan corrixir aquelas discrimi- 
nacións que son o resultado de prácticas ou sis¬ 
temas sociais, ou compensar as desvantaxes 
resultantes de actitudes, comportamentos e 
estruturas existentes. 

ACOSO SEXUAL. Comprende todo comportamen¬ 
to sexual verbal ou físico, non desexado pola 
persoa acosada, levado a cabo en distintos espa- 
zos da vida cotiá, aproveitándose dunha situa- 
ción de superioridade ou compaheirismo e que 
repercute nas condicións do medio facéndoas 
hostis, intimidatorias e humillantes. O acoso 


sexual é unha expresión máis das relacións 
de poder que exercen os homes sobre as 
mulleres. 

ANÁLISE DE XÉNERO. Estudo das diferenzas 
de condicións, necesidades, indices de parti- 
cipación, acceso aos recursos e desenvolve- 
mento, control de activos, poder de toma de 
decisións, etc., entre homes e mulleres, 
debidas aos roles que tradicionalmente lies 
asignaron. 

COEDUCACIÓN. Tamén chamada educación 
en igualdade, vén a ser unha educación cen¬ 
trada nas alumnas e nos alumnos consideran¬ 
do a ambos os grupos en igualdade de derei- 
tos e oportunidades. É un método de inter- 
vención educativo que vai máis alá da educa¬ 
ción mixta asentando as bases no recohece- 
mento das potencialidades e individualidades 
de rapaces e rapazas, independentemente 
do seu sexo. 

DISCRIMINACIÓN DIRECTA. Situación na que 
se trata a unha persoa (en razón do seu sexo) 
dun xeito desfavorábel. 

DISCRIMINACIÓN INDIRECTA. Situación en que 
unha lei, política ou acción aparentemente 
neutrais, tehen un impacto desproporciona¬ 
damente adverso sobre os membros dun ou 
doutro xénero. 

DISCRIMINACIÓN POSITIVA. Medidas dirixidas a un 
grupo determinado, coas que se pretende supri¬ 
mir e prever unha discriminación ou compensar 
as desvantaxes resultantes de actitudes, com¬ 
portamentos e estruturas existentes. 
EMPODERAMENTO. Aumento da participación das 
mulleres nos procesos de toma de decisións e 
acceso ao poder. Actualmente esta expresión 
implica tamén outra dimensión: a toma de cons¬ 
ciência do poder que individual e colectivamen- 
te posúen as mulleres e que ten que ver coa 
recuperación da propia dignidade das mulleres 
como persoas. 

EQUIDADE. Igualdade no trato. Equivalência en 
termos de dereitos, beneficios, obrigas e opor¬ 
tunidades. 

ESTEREÓTIPOS. Representacións xeneralizadas e 
culturalmente aceptadas sobre as funcións 
sociais e os comportamentos que homes e mulle¬ 
res deben amosar. 

ESPAZO DOMÉSTICO. Identificase co espazo tradicio¬ 
nal das mulleres, un âmbito reprodutivo, un espazo de 
inactividade produtiva, no cal se leva a cabo a crianza 
dos fillos e filias, os afectos e o coidado das persoas 
dependentes. 

ESPAZO PRIVADO. Refírese ao espazo propio das 
persoas, o tempo de lecer afastado do espacio 
doméstico e do público. A privacidade é unha 

parcela da que disfrutan principalmente os 
homes, e no caso das mulleres tradicional¬ 
mente tende a confundirse co doméstico, 
roubándolles ese espazo para si. 

ESPAZO PÚBLICO. Identifícase co âmbito pro¬ 
dutivo, co espazo da actividade, onde ten 
lugar a vida laborai, social, política e econó¬ 
mica. É o lugar onde se colocaron tradicio¬ 
nalmente os homes. 

FEMINIZACIÓN DA POBREZA. Tendencia ao 
aumento da incidência e prevalência da 
pobreza entre as mulleres. 

IGUALDADE DE OPORTUNIDADES. Ausência de 
toda barreira sexista para a participación 
económica, política e social. 

PARIDADE. Representación equitativa de 
homes e de mulleres en todos os âmbitos 
sociais, fundamentalmente nos políticos. 
POLÍTICAS DE IGUALDADE. Marcos referen¬ 
ciais de actuación política que contemplan o 
principio de igualdade de trato, a través da 
elaboración de estratexias baseadas no 
dereito das mulleres a seren tratadas como 
cidadás, propohen solucións para resolver as 
desigualdades por razón de sexo. 
SEGREGACIÓN HORIZONTAL. Concentración 
de mulleres e de homes en sectores e empre¬ 
gos específicos. 



SEGREGACIÓN VERTICAL. Concentradón de 
mulleres e de homes en grãos e níveis específi¬ 
cos de postos ou responsabilidades. 

SEXISMO. Conxunto de métodos empregados no 
seo da sociedade androcéntrica que determinan 
unha situación de inferioridade, subordinación e 
explotación do colectivo feminino ao masculino 
SEXO - XÉNERO. O xénero representa as diferen- 
zas sociais por oposición ás biolóxicas entre 
mulleres e homes (sexo). Estas diferenzas foron 
aprendidas, mudan co tempo e presentan gran¬ 
des variacións tanto entre diversas culturas 
como dentro dunha mesma cultura. 

TEITO DE CRISTAL. Barreira invisíbel resultante 
dunha complexa trama de estruturas en organi- 
zacións dominadas polo colectivo masculino, que 
impide as mulleres accederen a postos destaca¬ 
dos socialmente. 

TRANSVERSALIDADE. Incorporación do principio 
de igualdade de oportunidades a todo tipo de 
proxectos públicos ou privados nos diferentes 
âmbitos: educativo, económico, cultural, políti¬ 
co, social... 

NOTAS 


(1) "As formas dunha língua son capaces de se adaptar a 
todo tipo de evolucións; non hai incapacidade intrínseca 
en nengunha língua para servir a calquer câmbio sócio- 
cultural: sempre está disponíbel ás variacións funcionais. 
Isto é o que quer dicer que as formas dunha língua son 
acríticas" (Francisco Rodríguez: Conflito lingüístico e ide- 
oloxia na Galiza, ed. Laiovento, Santiago de Compostela, 
4 a edición, 1998, páx.23). 

(2) Vid. a magnífica tradución á nosa lingua do Curso de 
Lingüística Xeral, de Ferdinand de Saussure, realizada por 
Xosé Manuel Sánchez Rei (Ed. Laiovento, Santiago de 
Compostela, 2005). 

(3) Vid. "Estudo introdutorio" da edición de El caballero 
de las botas azules, "Lieders", "Las literatas", de Rosalía 
de Castro, da nosa autoria (Ed. Sotelo Blanco, Santiago 
de Compostela, 2006), así como o corpo de notas, de 
Celia Maria Armas Garcia. 

(4) Vid. Idioma e poder social, de Rafael Ninyoles (Ed. 
Laiovento, Santiago de Compostela, 2005). 














